3NB Tampere

3NB Tampere eli Tampereen Radio oli suomalainen, Tampereella vuosina 1923–1930 toiminut yleisradioasema, jonka perusti radioamatööri ja sähköinsinööri Arvi Hauvonen. Asema aloitti säännölliset radiolähetykset lähes kolme vuotta ennen Yleisradion perustamista. Maailman ensimmäinen yleisradioasema KDKA oli aloittanut lähetykset Pittsburghissa Yhdysvalloissa vuonna 1920, ja Euroopassa yleisradiolähetykset aloitti ensimmäisenä BBC vuonna 1922.  Suomessa yleisradiotoiminta sai alkunsa kun Nuoren Voiman Liiton teknillisen harrastuspiirin jäsenet saivat vuonna 1921 luvan rakentaa kokeilumielessä pieniä amatööriradioasemia.
Tampereen kaupungin sähkölaitoksen palveluksessa ollut Arvi Hauvonen aloitti radiokokeilunsa Tampereen ulkopuolella ensin 1922 Lempäälän Kuljussa ja sitten vuonna 1923 Lepolan huvilassa Pyhäjärven rannalla lähellä Tampereen kaupungin rajaa. Aluksi hän lähetti vain radiosähkötystä, mutta hän aloitti Lepolan huvilasta myös gramofonimusiikin lähettämisen. Lähetyksiä tehneet Hauvonen ja insinööri Lauri Tiitola alkoivat sitten etsiä kaupungista sopivaa paikkaa radioasemalle.
3NB Tampere aloitti lähetykset Tampereen Puhelinosuuskunnan talon ullakolla Hämeenkatu 26:ssa 1. marraskuuta 1923. Aseman lähetysaantenni sijaitsi 20 metrin korkeudessa ja lähetysteho oli 20 wattia. Ohjelmastudio sijaitsi samassa talossa kolme kerrosta alempana puhelinosuuskunnan konttorihuoneiston eteishallissa. Asema lähetti hieman alle 300 metrin aallonpituudella, ja lähetykset kuuluivat kidekoneilla Tampereen kaupungin alueella ja putkiradioilla hieman kaupungin ulkopuolellakin. 1. joulukuuta 1923 perustettiin Tampereen Radioyhdistys avustamaan Hauvosta Hämeenkadun aseman hoitamisessa niin että asema saattoi lähettää säännöllisesti ohjelmaa neljänä iltana viikossa ja musiikin lisäksi voitiin lähettää myös muuta ohjelmaa. Lähetyksissä kuultiin puheen ja äänilevyjen soiton lisäksi myös elävää musiikkia, koska asemalta oli vedetty mikrofonijohdot samassa talossa olleeseen ravintola Villensaunaan ja viereiseen elokuvateatteri Scalaan. Villensaunassa esiintyi italialaisen viulistin Gennaro Romanon orkesteri, ja elokuvateatterin orkesteri puolestaan säesti mykkäelokuvia. Pariisin olympialaisten aikana kesällä 1924 radiossa luettiin Suomen Tietotoimistolta saatuja kisatuloksia.
Valtioneuvosto antoi 16. huhtikuuta 1924 luvan nostaa Hämeenkadun radioaseman lähetysteho 250 wattiin ja asemaa voitiin sen jälkeen kuunnella 60–75 kilometrin säteellä Tampereesta. Huhtikuussa 1924 asema siirtyi vastaperustetun Tampereen Radioyhdistyksen haltuun ja sen nimeksi muuttui 7. toukokuuta 1924 Tampereen Radio, jolla oli lähetystunnuksena 3NBA. Arvi Hauvonen jatkoi edelleen aseman hoitajana. Radioyhdistys keräsi varoja aseman toimintaa varten radiolupia myymällä ja saikin noin parituhatta tilaajaa. Radioyhdistys alkoi rakentaa uutta lähetysasemaa Tammerkosken rannalle koska Hämeenkadun aseman paikka oli epäedullinen puhelinyhdistyksen johtoverkon välittömässä läheisyydessä. Samalla uusittiin myös aseman lähetyskoneistot ja lähetykset uudelta asemalta alkoivat 15. marraskuuta 1924. Säännölliset lähetykset uudelta asemalta alkoivat 1. joulukuuta 1924 niin että viitenä päivänä viikossa lähetyksiä oli kello 20-22 välillä. Aseman rysäantenni oli pingoitettu Tammerkosken yli Tampereen teatteritalosta Ruuskasen taloon ja lähetykset kuuluivat nyt lähetystehon noston jälkeen myös laajemmalla alueella Suomessa. Itse radiolähetin oli kosken rantaan rakennetussa pienessä mökissä ja varsinainen ohjelma tehtiin Tampereen teatteritalosta vuokratussa huoneessa. Syksyllä 1925 asemalta kuultiin Suomen ensimmäinen suora radioselostus, kun Hauvonen huomasi lähetyksen aikana erään naisen pudonneen Tammerkoskeen ja alkoi selostaa mikrofoniin naisen pelastamista koskesta. 1. helmikuuta 1925 aloitettiin myös sunnuntaisin jumalanpalvelusten radiointi Tampereen tuomiokirkosta. Aseman lähetysteho nostettiin vuonna 1926 500 wattiin. Vuoden 1925 lopulla asema alkoi välittää Suomen Radioyhdistyksen ja syksystä 1926 alkaen Helsingistä Yleisradion lähettämää ohjelmaa. Vuodesta 1928 alkaen Tampereen Radio välitti yksinomaan Yleisradion ohjelmaa.
Pyynikin harjun korkeimmalla kohdalla sijainneen uuden valtion omistaman lähetysaseman rakennustyöt aloitettiin syyskesällä 1929 ja aseman lähetykset alkoivat 2. maaliskuuta 1930. Aseman lähetysantennin toinen pää oli kiinnitetty Pyynikin näkötornin lipputankoon ja toinen pää 35 metrin korkuiseen antennimastoon. Aseman antenniteho oli 750 wattia ja sen, samoin kuin aiemmat Tampereen Radion lähetysasemat suunnitteli ja rakensi Arvi Hauvonen, joka oli jo tässä vaiheessa siirtynyt Lahden radioaseman johtajaksi.
Tammerkosken radioasema jäi vara-asemaksi, kun valtion Pyynikin näkötornin yhteyteen rakennuttama Pyynikin radioasema aloitti lähetykset maaliskuussa 1930. Tampereen Radioyhdistys lopetti aseman toiminnan ja myi laitteet suojeluskuntajärjestölle. Tampereen Radio lähetti ohjelmaa Pyynikin asemalta aina vuoteen 1934 saakka, jolloin se sulautui Yleisradioon. Arvi Hauvonen toimi myöhemmin pitkään Lahden radioaseman johtajana.
Suomen ensimmäisen yleisradioaseman pronssinen muistolaatta paljastettiin Hämeenkatu 26:ssa Tampereen 175-vuotisjuhlien yhteydessä 5. lokakuuta 1954. Muistolaatan valmistutti Tampere-Seura.